Source: https://zalaegerszegitorvenyszek.birosag.hu/sajtokozlemeny/20180131/fiatalkoru-lanyoknak-fizetett-szexert
Timestamp: 2018-08-19 07:26:30+00:00

Document:
Fiatalkorú lányoknak fizetett a szexért | Zalaegerszegi Törvényszék
Fiatalkorú lányoknak fizetett a szexért
Megjelenés ideje: 2018. január 31., 16:12
Gyermekprostitúció kihasználása bűntettében és gyermekpornográfia bűntettében monda ki bűnösnek a Keszthelyi Járásbíróság 2018. január 30-án azt a férfit, aki zalai lakásotthonban élő fiatalkorúaknak fizetett a szexuális együttlétekért, illetve pornográf felvételeket készített a lányokról.
Az ügyészi vádirat szerint a vádlott 2017 februárjában a Facebookon lépett kapcsolatba egy Zala megyei lakásotthonban élő lánnyal, akinek azt állította, hogy fotózással foglalkozik. Megírta, hogy képeket készítene a lányról. Ebbe a lány bele is egyezett.
A vádlott egy zalai kistelepülésen találkozott a lánnyal. A helyi buszmegállóban vette fel a kocsijába. Abban egyeztek meg, hogy fotózás helyett a lány 10.000 Ft ellenében szexuális kapcsolatot létesít a vádlottal. A lány ennek során elmondta, hogy még csak 15 éves.
Alig egy hónappal később hasonló módon került sor köztük intim együttlétre, majd újabb egy hónap múlva az aktuson túl a vádlott videofelvételt és meztelen, pornográf jellegű képeket is készített a lányról. A felvételeket a férfi a számítógépére másolta. A gépet a nyomozás során lefoglalták, s annak merevlemezén a Facebookon megismert lány képei mellett egy másik, szintén a lakásotthonban lakó fiatalkorú lányról készült pornográf jellegű felvételeket is találtak.
Időközben a lány bemutatta a férfinek 16 éves lakótársát, mondván, neki is pénzre lenne szüksége. A vádlott és e fiatalkorú között – 10.000 Ft ellenében - szintén szexuális aktusra került sor.
Az ügyet a tárgyalásról lemondás szabályai alkalmazásával folytatta le a járásbíróság.
/A tárgyalásról a vádlott akkor mondhat le, ha a vádemelést megelőzően bűnösségére is kiterjedő beismerő vallomást tesz. Erről a vádlott és az ügyész között írásba foglalt megállapodás jön létre, amelyet az ügy irataival együtt beterjesztenek a bíróságra. A bíróság ilyenkor nyilvános ülést tart az ügyben. A nyilvános ülésen a bíró újra nyilatkoztatja a vádlottat a tárgyalásról lemondásról, illetve a bűnösségének beismeréséről. A vádlottat a bíróság is meghallgatja, s ha a vallomása netán eltér a korábbitól, vagy a bíróság úgy ítéli meg, hogy a vádtól eltérő elemek merülnek fel – például, ha a vádlott megtagadja a vallomást -, az ügyet tárgyalásra utalja. Ha semmi sem indokolja a tárgyalásra utalást, akkor a bíróság a nyilvános ülésen dönt, ítéletével megállapítva a vádirattal egyező tényállást, s az ügyészség által a vádiratban indítványozott büntetést szabja ki. A tárgyalásról való lemondás alapján hozott ítélet esetében a bűnösség megállapítása, illetve a váddal egyező tényállás kapcsán, valamint a minősítéssel szemben nincs helye fellebbezésnek./
A bírság így a 2018. január 30-i nyilvános ülésen csak a vádlottat hallgatta meg, aki beismerte a bűnösségét és hangsúlyozta, hogy megbánta cselekedetét.
Az ülésen a védő kérte a vádlott előzetes mentesítését a büntetett előélethez fűződő hátrányos jogkövetkezmények alól.
/E döntés a bíróság mérlegelésén alapuló lehetőség, megítélésénél az elkövető személyiségét, életvitelét, a bűncselekmény jellegét, az elkövetés körülményeit és annak indítóokát vetik össze és értékelik. Eredményeként a mentesített személy pl. olyan tartalmú hatósági erkölcsi bizonyítványt kap, amelyben "a bűntettesek nyilvántartásában nem szerepel" kifejezést tüntetik fel. Az előzetes mentesítés viszont hatályát veszti, ha a felfüggesztett szabadságvesztés végrehajtását elrendelik. /
Az indítványt a bíróság elutasította, mivel a cselekmény jellege – veszélyeztetett fiatalkorúak sérelme – miatt a vádlottat nem látta érdemesnek a mentesítésre.
A vádlottat a bíróság bűnösnek találta folytatólagosan elkövetett gyermekprostitúció kihasználásnak bűntettében, gyermekprostitúció kihasználásnak bűntettében, valamint gyermekpornográfia bűntettében, és halmazati büntetésül 1 év 4 hónap börtönben végrehajtandó szabadságvesztés büntetésre ítélte, 2 év próbaidőre felfüggesztve a büntetés végrehajtását.
Zalaegerszeg, 2018. január 31.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság